Apocalipsis 5
Are i Tolke ca majaw na che, cu jak i wuj
1Te'uri xwilo, i jun chi cul pa chom laj cubibal, 'o jun wuj pu 'ab wikabim. I wuj-le, 'is 'o tz'ib che c'ulala, y borom u wach, xak nac'om wukub séllo chu chi', tz'apbal-re. 2Are 'uri xwil jun ángel, nim u cho'ab, ca siq'uin chu bixquil:
¿Pachin nawi ca majaw che, cu jak i wuj-i? ¿Pachin ca majaw che, cu rakch'ij i tak i tz'apbal-re 'o che? —xu bij.
3Xui-ri, n-ta jun xriktajic chi ca tiqui chu jakic i wuj-le y cu takej na wach 'o chuwach; lic n-taj, mi tene chiquixol i je aj chicaj, xak mi ne chiquixol i je aj chuwach i jyub ta'aj, xak mi ne chiquixol i je camnak. 4Yin lic xin o'ic, man n-ta jun ca majaw che cu jak i wuj-le, crajlajbej-re wach 'o chuwach, mi tene cu takej. 5Te'uri 'o jun chique i nimak tak winak xu bij chwe:
—Cha mayij o'ej. Chi 'o wi ire chi ca majaw che cu jak i wuj. Ire-le are i Tolque+ i aj Israel winak chi coy'em, are i jun chi u muk u xiquin can i rey David. Ire-le u kajsam u cho'ab itzel; rumal 'uri 'o pu'ab cu rakch'ij i wukub séllo y cu jak i wuj —xu bij chwe.
6Are 'uri xin takej, y xwil pacha jun ral Chij, 'alaj che chi camsam na+ , xui-ri, c'aslic tac'al chila. Chila tac'al wi ru' i nim laj cubibal, chiquiwach i cajib je pacha ángel, xak chiquiwach i nimak tak winak. I Chij-le, wukub ruc'a', xak wukub u ba'wach. I u ba'wach-le are i wukub u tewal i Dios u takom li chuwach ronojel i jyub ta'aj. 7Are 'uri i Chij xtejeb ru' i jun chi cul pa chom laj u cubibal; xu c'am i wuj chi 'o pu 'ab wikabim. 8Are xu 'an ire ile, are 'uri i cajib je pacha ángel xe xuqui chuwach i Chij; xak queje xqui 'an i je veinticuátro nimak tak mam'ib. I je nimak tak mam'ib, chi qui jujunal 'o qui árpa, xak 'o qui lak, lic óro, nojnak che inciénso, porobal re chuwach i Dios. I inciénso-le are qui tz'onbal i creyent che i Dios. 9Xqui bixaj jun bix lic c'ac'; are iri:
Yet ca majaw chawe ca c'am ni wuj-le y ca rakch'ij ni séllo chi 'o che;
Man yet at camsam na chuwach i Dios, y rumal ni a camic+ xe a lo' ni winak, yabal na que che i Dios.
Je a lo'om re ronojel tak tinimit, ronojel tak jyub, ronojel tak quijayil, ronojel tak ch'awbal.
10A yom chique je aj patan chirij i ka Dios: a 'anom chique je 'atol tzij, xak je aj cojol sipon chuwach i Dios,
a yom chique quiqui an ni 'atbal tzij chuwach i jyub ta'aj.
(Queje ile xqui bixaj i nimak tak mam'ib.)
11Te'uri xin takej, y xin ta qui ch'awbal u q'uial ángel; ique qui sutim quij i nimak tak mam'ib, xak i cajib je pacha ángel, xak i jun chi cul pa chom laj cubibal. I qui q'uial i ángel-le, lic n-ta cokxic. 12Ique xe siq'uin chu bixquil i tzij-i:
I Chij chi camsam na, ca majaw che chi cocsax u 'ij rumal wach 'o pu'ab, rumal wach u beyomal, rumal wach u nojbal, rumal wach u cho'ab.
Ca majaw che chi cocsax ni u 'ij, ca bix ni u chomal, ca bix ni u nimal u 'ij.
(Queje ile xqui bij i u q'uial ángel.)
13Te'uri conojel ni'pa i je 'olic, 'is xin ta i qui ch'awbal. Xin ta conojel i je 'o chicaj, xak conojel i je 'o chuwach i jyub ta'aj, xak conojel ni'pa je 'o chuxe' ulew, xak ni'pa je 'o pa mar; 'is xin ta i qui ch'awbal conojel ni'pa i je 'olic. Xqui bij:
Che ire, chi cul pa chom laj cubibal, xak che ire chi ral Chij ca bix che,
Caka bij ni qui 'ij, caka bij ni qui chomal, caka bij ni qui cho'ab,
Caka coj ni qui 'ij rumal wach 'o piqui'ab que'e 'ij sak chiquij.
(Queje ile xqui bij conojel.)
14Are 'uri i je cajib je pacha ángel xqui bij:
—¡Katzij, queje ile! —xe cha.
Are 'uri i je veinticuátro nimak tak mam'ib xe xuqui'ic, y xqui coj u 'ij ire chi n-ca q'uis ti u c'aslemal que'e 'ij sak chirij.